Santam skenk brandtoerusting | Netwerk24
Santam skenk brandtoerusting
Wilhelm Markus (direkteur), Simon Morilly (Santam), Bertus Senekal (brandweerhoof) en Boffie Strydom (raadslid) by die oorhandiging van die toerusting.
'n Vennootskap tussen Weskus-distriksmunisipaliteit se brandweerdiens en Santam was 'n welkome hupstoot vir die streek se brandweerdiens.
Die distriksmunisipaliteit verwys in 'n verklaring na veld- en struktuur-brande wat jaarliks miljoene rande se skade aan eiendomme aanrig, plantegroei vernietig en die lewe van mens en dier bedreig.
"Om die beste diens moontlik aan die gemeenskap te lewer, is dit uiters belangrik om die nodige hulpbronne en strategieë te hê. Hierdie vennootskap van meer as R700 000 sal help om 'n meer doeltreffende brandweerdiens te bedryf en die skade wat brande aanrig, help verminder," lui die verklaring.
Die skenking sluit in:. Vier damme van staal wat by die onderskeie vliegvelde in die Weskus opgerig gaan word om kapasiteit tydens lugsteunoperasies te vermeerder;. Agt volledige "bunker suits" vir nuutaangestelde brandweerpersoneel. Vyf brandweerwaentjies met 1000 F tenke wat in die streek by grondeienaars in hoërisikogebiede uitgeplaas gaan word. Dit sal help met spoedige optrede sou 'n brand daar ontstaan en brandskade beperk;. 'n Bydrae tot beskermende kleredrag vir die EPWP-grondspan wat gewoonlik bystand in groot brande in die gebied bied.
Volgens Bertus Senekal, die WKDM se brandweerhoof, is dit 'n welkome bydrae en gaan die ekstra hulpbronne 'n groot verskil in die brandweer se optredes in die streek maak.
"Om 'n brandweerdiens optimaal te laat funksioneer, is duur en kompleks. Weskus-brandweerdiens probeer altyd om die diens wat ons aan die publiek lewer, te verbeter, maar die begroting is altyd 'n groot uitdaging en daarom is sulke vennootskappe baie belangrik vir ons," het Senekal gesê.
Weskus-brandweerdiens is trots op sy goeie samewerkingsooreenkomste met plaaslike munisipaliteite, Working on Fire, Cape Nature en die plaaslike brandbeskermingsvereniging. Met die hulp en samewerking van die publiek kan skade wat brande inhou, tot 'n minimum beperk word. . Om 'n brand aan te meld of die brandweerdiens te ontbied, skakel 022 433 8700.